2003/8/EY: Komission päätös, tehty 23 päivänä joulukuuta 2002, neuvoston asetuksen (ETY) N:o 1612/68 täytäntöönpanosta avointen työpaikkojen ja työhakemusten välittämisen osalta (ETA:n kannalta merkityksellinen teksti) (tiedoksiannettu numerolla K(2002) 5236)



Virallinen lehti nro L 005 , 10/01/2003 s. 0016 - 0019



Komission päätös, tehty 23 päivänä joulukuuta 2002, neuvoston asetuksen (ETY) N:o 1612/68 täytäntöönpanosta avointen työpaikkojen ja työhakemusten välittämisen osalta (tiedoksiannettu numerolla K(2002) 5236) (ETA:n kannalta merkityksellinen teksti) (2003/8/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon työntekijöiden vapaasta liikkuvuudesta yhteisön alueella 15 päivänä lokakuuta 1968 annetun neuvoston asetuksen (ETY) N:o 1612/68(1), sellaisena kuin se on viimeksi muutettuna asetuksella (ETY) N:o 2434/92(2), ja erityisesti sen 44 artiklan, sekä katsoo seuraavaa: (1) Paljon on edistytty siitä, kun Euroopan työnvälitysverkosto Eures alun perin käynnistettiin komission päätöksellä 93/569/ETY(3) neuvoston asetuksen (ETY) N:o 1612/68 panemiseksi täytäntöön. (2) Verkostoa pitäisi nyt lujittaa vuodesta 1993 lähtien saatujen kokemusten perusteella ja ottaen huomioon Eures-toiminnan viimeaikainen kehitys ja tätä kehitystä vahvistaen, ja verkosto pitäisi liittää täysipainoisesti osaksi jäsenvaltioiden työnvälityspalvelujen toimintaa. Vastuualueiden ja päätöksentekomenettelyjen nykyinen jako olisi suunniteltava uudelleen. (3) Ottaen huomioon Euroopan unionin tuleva laajentuminen unioniin liittyvissä maissa olisi kiinnitettävä täysimääräisesti huomiota Eures-verkoston toteuttamiseen mutta varmistettava samalla, että järjestelmä on edelleen tehokas ja hallittavissa. (4) Lisäksi olisi otettava huomioon kehittymässä olevien tieto- ja viestintätekniikan välineiden tarjoamat mahdollisuudet kohentaa tarjottuja palveluja entisestään ja järkiperäistää niitä. (5) Eures-verkostoa pitäisi tämän vuoksi vahvistaa ja lujittaa keskeisenä välineenä liikkuvuuden seurannassa, työntekijöiden vapaan liikkuvuuden tukemisessa sekä eurooppalaisten työmarkkinoiden yhdentämisessä ja kansalaisten informoimisessa heidän kannaltaan merkittävästä yhteisön lainsäädännöstä. (6) Ammatillista ja alueellista liikkuvuutta on tuettava Euroopan työllisyysstrategian mukaisesti, jotta voitaisiin paremmin panna täytäntöön ammattitaitoa ja liikkuvuutta koskeva komission toimintasuunnitelma(4) ja samasta aiheesta 3 päivänä kesäkuuta 2002 annettu neuvoston päätöslauselma(5). (7) Selkeyden vuoksi on suositeltavaa vahvistaa Euroopan työnvälitysverkosto uudelleen määrittelemällä tarkemmin sen kokoonpano, rakenne ja toiminnot. Tämä edellyttää päätöksen 93/569/ETY kumoamista. (8) Tässä päätöksessä säädetyt toimenpiteet ovat työntekijöiden vapaata liikkuvuutta käsittelevän teknisen komitean lausunnon mukaiset, ON TEHNYT TÄMÄN PÄÄTÖKSEN: 1 artikla Eures-verkosto Komissio, jäsenvaltioiden työnvälityspalvelut ja niiden mahdolliset muut kansalliset yhteistyökumppanit perustavat eurooppalaisen palveluverkoston eli Eures-verkoston (Euroopan työnvälitysverkoston), jonka vastuulla on kehittää asetuksen (ETY) N:o 1612/68 II osassa säädettyä tietojenvaihtoa ja yhteistyötä. 2 artikla Tavoitteet Eures-verkosto edistää asetuksen (ETY) N:o 1612/68 II osan säännösten yhteensovitettua täytäntöönpanoa. Sillä tuetaan Euroopan työllisyysstrategiaa ja edistetään Euroopan yhtenäismarkkinoiden lujittamista. Eures-verkostolla pyritään työnhakijoiden, työntekijöiden ja työnantajien hyödyksi edistämään erityisesti: a) avoimien ja kaikkien ulottuvilla olevien eurooppalaisten työmarkkinoiden kehittymistä; b) avointen työpaikkojen ja työhakemusten kansainvälistä, alueiden välistä ja rajojen yli tapahtuvaa vaihtoa; c) avoimuutta ja tietojen vaihtoa eurooppalaisista työmarkkinoista, myös elinoloista ja koulutusmahdollisuuksista; d) menetelmien ja indikaattorien kehittämistä tätä tarkoitusta varten. 3 artikla Kokoonpano Eures-verkosto muodostuu seuraavista: a) Eures-verkoston jäsenet, joiden on oltava jäsenvaltioiden asetuksen (ETY) N:o 1612/68 13 artiklan 2 kohdan mukaisesti nimeämiä asiantuntijayksiköitä, sekä kyseisen asetuksen 21, 22 ja 23 artiklan mukaisesti perustettu Euroopan koordinointitoimisto; b) asetuksen (ETY) N:o 1612/68 17 artiklan 1 kohdassa tarkoitetut Eures-yhteistyökumppanit eli: i) jäsenvaltioiden alueelliset työnvälityspalvelut; ii) raja-alueista vastaavat työnvälityspalvelut; iii) erikoistuneet työnvälityspalvelut, jotka on annettu komissiolle tiedoksi asetuksen (ETY) N:o 1612/68 17 artiklan 2 kohdan mukaisesti. Näihin ryhmiin kuuluvat Eures-verkoston jäsenten nimeämät työntekijä- ja työnantajajärjestöt. 4 artikla Euroopan koordinointitoimiston tehtävät Komission työllisyyden ja sosiaaliasioiden pääosasto on vastuussa Euroopan koordinointitoimiston hallinnasta. Euroopan koordinointitoimisto (jäljempänä Eures-koordinointitoimisto) valvoo asetuksen (ETY) N:o 1612/68 II osan säännösten noudattamista ja avustaa verkostoa sille kuuluvien tehtävien toteuttamisessa. Se eritoten: a) analysoi alueellista ja ammatillista liikkuvuutta ja kehittää yleisen toimintamallin liikkuvuuden alalla Euroopan työllisyysstrategian mukaisesti; b) laatii johdonmukaisen yleisen toimintamallin ja sopivat järjestelyt jäsenvaltioiden välisen yhteistyön ja koordinoinnin edistämiseksi; c) hoitaa Eures-toiminnan yleisen seurannan ja arvioinnin selvittääkseen, toteutetaanko se asetuksen (ETY) N:o 1612/68 ja tämän päätöksen mukaisesti. 5 artikla Eures-logo Eures-kirjainlyhennettä voidaan käyttää yksinomaan Eures-verkostossa tapahtuvasta toiminnasta. Siitä käytetään vakiologoa, jonka graafinen asu on määritetty. Logo on rekisteröitävä yhteisön tavaramerkiksi sisämarkkinoilla toimivassa yhdenmukaistamisvirastossa. Sitä voivat käyttää Eures-verkoston jäsenet ja Eures-yhteistyökumppanit. 6 artikla Korkean tason strategiaryhmä Perustetaan Eures-verkoston jäsenten päälliköistä muodostuva korkean tason strategiaryhmä, jonka puheenjohtajana on komission edustaja. Ryhmä auttaa komissiota Eures-verkoston kehittämisen edistämisessä ja valvonnassa. Komissio kuulee korkean tason strategiaryhmää kysymyksistä, jotka liittyvät tässä päätöksessä tarkoitettujen palvelujen ja toimien strategiseen suunnitteluun, kehittämiseen, täytäntöönpanoon, seurantaan ja arviointiin. Tämä koskee myös seuraavia: a) Eures-peruskirja 8 artiklan 2 kohdan mukaisesti; b) Eures-suuntaviivat 9 artiklan 1 kohdan mukaisesti; c) komission vuosikertomuksen luonnos, joka laaditaan asetuksen (ETY) N:o 1612/68 19 artiklan 1 kohdan mukaisesti; d) asetuksen (ETY) N:o 1612/68 19 artiklan 3 kohdassa edellytetty kertomus, jonka komissio antaa joka toinen vuosi Euroopan parlamentille, neuvostolle ja talous- ja sosiaalikomitealle. Euroopan työmarkkinajärjestöjen puheenjohtajat kutsutaan ryhmän kokouksiin. Ryhmä vahvistaa työskentelymenetelmänsä ja työjärjestyksensä. Puheenjohtaja kutsuu sen koolle yleensä kaksi kertaa vuodessa. Se antaa lausuntonsa yksinkertaisella enemmistöllä. Eures-koordinointitoimisto huolehtii sihteeristöstä. 7 artikla Työryhmä Eures-koordinointitoimisto perustaa työryhmän, joka muodostuu Eures-vastaavista (Eures managers), joista kukin edustaa yhtä Eures-verkoston jäsentä. Työryhmä auttaa Eures-koordinointitoimistoa Eures-toimintojen kehittämisessä, toteuttamisessa ja seurannassa. Eures-koordinointitoimiston on kutsuttava Euroopan työmarkkinaosapuolten edustajia ja tarvittaessa muiden Eures-yhteistyökumppaneiden edustajia ja asiantuntijoita työryhmän kokouksiin. 8 artikla Eures-peruskirja 1. Eures-koordinointitoimisto hyväksyy Eures-peruskirjan asetuksen (ETY) N:o 1612/68 14 artiklan 2 kohdassa, 15 artiklan 2 kohdassa, 22 artiklan 1 kohdan a, b ja c alakohdassa sekä 23 artiklassa asetetun menettelyn mukaisesti kuultuaan tämän päätöksen 6 artiklan nojalla perustettua korkean tason strategiaryhmää. 2. Sen periaatteen mukaisesti, että kaikkien jonkin Eures-verkoston jäsenen ja yhteistyökumppanin julkaisemien avointen työpaikkojen ja työhakemusten on oltava saatavilla kaikkialla yhteisössä, Eures-peruskirjassa on erityisesti vahvistettava a) niiden toimintojen kuvaukset, jotka Eures-verkoston jäsenten ja yhteistyökumppaneiden on toteutettava; näihin toimintoihin kuuluvat: i) työnvälitystoiminta, johon sisältyy henkilökohtaista neuvontaa ja opastusta asiakkaalle - niin työnhakijalle, työntekijälle kuin työnantajallekin; ii) kansainvälisen ja rajat ylittävän yhteistyön kehittäminen, myös sosiaali- ja työvoimapalvelujen, työmarkkinaosapuolten ja muiden asiaan liittyvien laitosten kesken, työmarkkinoiden toiminnan kohentamista ja niiden yhdistämistä sekä liikkuvuuden lisäämistä silmällä pitäen; iii) koordinoidun seurannan ja arvioinnin edistäminen liikkuvuuden esteiden, ammattitaidon ylitarjonnan ja ammattitaitovajeen sekä siirtolaisvirtojen aloilla; b) Eures-järjestelmän toimintatavoitteet, sovellettavat laatustandardit sekä Eures-verkoston jäsenten ja yhteistyökumppaneiden velvoitteet, joihin kuuluvat: i) avoimia työpaikkoja koskevien jäsenten tietokantojen yhdistäminen Eures-verkoston avoimia työpaikkoja koskevaan tiedonvaihtojärjestelmään myöhemmin annettavaan määräaikaan mennessä; ii) tiedot (esimerkiksi työmarkkinatiedot, elin- ja työoloja koskevat tiedot, tarjottuja ja haettuja työpaikkoja koskevat tiedot ja liikkuvuuden esteet), jotka niiden on toimitettava asiakkailleen ja muille verkoston osille; iii) Eures-henkilöstöltä vaadittava koulutus ja pätevyys sekä virkamiesten vierailukäyntien järjestämistä ja eri tehtäviin asettamista koskevat edellytykset ja menettelyt; iv) toimintasuunnitelmien laadinta, esittäminen Eures-koordinointitoimistolle ja toteuttaminen, myös rajat ylittäviä Eures-toimintoja koskevat erityissäännöt; v) jäsenille ja yhteistyökumppaneille asetettavat Eures-logon käyttöä koskevat vaatimukset; vi) Eures-toimintojen seurantaa ja arviointia koskevat periaatteet; c) menettelyt yhtenäisen järjestelmän ja yhteisten mallien luomiseksi työmarkkinoita ja liikkuvuutta koskevien tietojen vaihtoon Eures-verkostossa asetuksen (ETY) N:o 1612/68 14, 15 ja 16 artiklan mukaisesti; tähän kuuluu myös työpaikkoja ja Euroopan unionissa tarjolla olevia opiskelumahdollisuuksia koskevien tietojen sisällyttäminen ammatillista liikkuvuutta koskevan täyden palvelun tietopisteen verkkosivuille. 9 artikla Suuntaviivat ja toimintasuunnitelmat 1. Edellä 8 artiklan mukaisesti hyväksyttävän Eures-peruskirjan mukaisesti ja 6 artiklassa tarkoitetun Eures-verkoston korkean tason strategiaryhmän kuulemisen jälkeen Eures-koordinointitoimisto laatii Eures-toiminnan suuntaviivat kolmeksi vuodeksi. Suuntaviivoihin on sisällyttävä yhteisön 4 kohdan mukaisesti antamaa mahdollista taloudellista tukea koskevat edellytykset. 2. Eures-verkoston jäsenet esittävät suuntaviivojen perusteella suuntaviivojen kattamaa ajanjaksoa koskevat toimintasuunnitelmansa Eures-koordinointitoimistolle. Toimintasuunnitelmissa on täsmennettävä: a) Eures-verkoston jäsenen verkoston puitteissa toteuttamat tärkeimmät toimet, asetuksen (ETY) N:o 1612/68 17 artiklassa säädetyt kansainväliset, rajat ylittävät ja alakohtaiset toimet mukaan luettuina; b) henkilö- ja taloudelliset resurssit, jotka on osoitettu asetuksen (ETY) N:o 1612/68 II osan täytäntöönpanoon; c) suunniteltujen toimien seuranta- ja arviointijärjestelyt, komissiolle vuosittain lähetettävät tiedot mukaan luettuina. Toimintasuunnitelmiin on lisäksi sisällyttävä arvio toimista ja edellisellä kaudella tapahtuneesta edistymisestä. 3. Eures-koordinointitoimisto tutkii toimintasuunnitelmat ja niiden täytäntöönpanosta lähetetyt tiedot arvioidakseen, ovatko ne yhdenmukaiset suuntaviivojen ja asetuksen (ETY) N:o 1612/68 II osan säännösten kanssa. Arvioinnin tulokset on analysoitava yhdessä Eures-verkoston jäsenten kanssa vuosittain kyseisen asetuksen 19 artiklan 1 kohdan mukaisesti, ja ne on sisällytettävä kyseisen asetuksen 19 artiklan 3 kohdassa edellytettyyn kertomukseen, jonka komissio antaa joka toinen vuosi Euroopan parlamentille, neuvostolle ja talous- ja sosiaalikomitealle. 4. Komissio voi myöntää taloudellista tukea toimintasuunnitelmien täytäntöönpanoon asiaan liittyviä talousarvioresursseja koskevien sääntöjen mukaisesti. 10 artikla Kumoaminen Kumotaan päätös 93/569/ETY. Sitä sovelletaan kuitenkin edelleen niihin toimintoihin, joita koskeva hakemus toimitettiin ennen tämän päätöksen voimaantuloa. 11 artikla Soveltamispäivä Tätä päätöstä sovelletaan 1 päivästä maaliskuuta 2003. 12 artikla Osoitus Tämä päätös on osoitettu kaikille jäsenvaltioille. Tehty Brysselissä 23 päivänä joulukuuta 2002. Komission puolesta Anna Diamantopoulou Komission jäsen (1) EYVL L 257, 19.10.1968, s. 2. (2) EYVL L 245, 26.8.1992, s. 1. (3) EYVL L 274, 22.10.1993, s. 32. (4) KOM(2002) 72 lopullinen, 13.2.2002. (5) EYVL C 162, 6.7.2002, s. 1.